PROIECTELE/LUCRĂRILE/ACȚIUNILE CARE SE PROPUN A FI REALIZATE ÎN CADRUL AMENAJAMENTULUI SILVIC

Amenajamentul fondului forestier proprietate privată aparținând Asociației „Ceata Locuitorilor din Satele Mărășești-Stănești”, județul Mehedinți, nu implementează viitoare proiecte așa cum sunt definite conform anexelor la Legea nr. 292/2018.

Corespunzător obiectivelor social-economice și ecologice fixate s-au stabilit funcțiile pe care trebuie să le îndeplinească arboretele din cadrul fondului forestier proprietate privată aparținând Asociației „Ceata Locuitorilor din Satele Mărășești-Stănești”, județul Mehedinți:

|  |  |  |  |
| --- | --- | --- | --- |
| Categorie funcțională | Descriere | Tip funcțional | Suprafața[hectare] |
| 1.2.a | Arboretele situate pe stâncării, pe grohotișuri și pe terenuri cu eroziune în adâncime și pe terenuri cu înclinarea mai mare de 30 grade pe substrate de fliș (facies marnos, marno-argilos şi argilos), nisipuri, pietrișuri și loess, precum și cele situate pe terenuri cu înclinare mai mare de 35 grade, pe alte substrate litologice | T.II | 1,98 |
| 1.2.k | Arboretele situate în zonele de carst | T.III | 123,86 |
| 1.5.c | Arboretele cuprinse în rezervații naturale, cu regim strict de protecție | T.I | 169,70 |
| 1.5.o | Arboretele din păduri cvasivirgine | T.I | 108,51 |
| 1.5.q | Arboretele din păduri/ecosisteme de pădure cu valoare protectivă pentru habitate de interes comunitar şi specii de interes deosebit incluse în arii speciale de conservare/situri de importanță comunitară în scopul conservării habitatelor (din rețeaua ecologică Natura 2000 - SCI) | T.IV | 156,28 |

Bazele de amenajare se stabilesc conform cu prevederile „Normelor tehnice pentru amenajarea pădurilor“ în vigoare.

Corespunzător obiectivelor social-economice, funcțiile pe care trebuie să le îndepli­nească pădurile luate în studiu sunt preluate în general de la amenajarea precedentă.

Se face precizarea că suprafața care se suprapune cu arii naturale protejate (ROSCI 0198 Platoul Mehedinți, ROSPA 0035 Domogled-Valea Cernei, RONPA 0931 Geoparcul Platoul Mehedinți și RONPA 0456 Pădurea Gorganu) este inclusă în grupa I-a funcțională.

Pentru realizarea obiectivelor stabilite prin amenajament în condiții corespunzătoare, structura arboretelor și a fondului de producție trebuie dirijată către o structură optimă. Cadrul general prin care se poate realiza această structură este definit de bazele de amenajare și anume: regimul, compoziția-țel, tratamentul, exploatabilitatea și ciclul.

Ținând cont că regimul definește modul în care se asigură regenerarea unei păduri și având în vedere obiectivele și funcțiile social - economice atribuite arboretelor, starea acestora și structura actuală și de perspectivă a fondului forestier, pentru pădurile acestei unități de producție s-a adoptat regimul codru. În cazul acestei unități de producție, regimul codrului se adoptă pentru arboretele de fag care pot fi conduse până la vârste suficient de mari, când fructifică abundent și regenerarea naturală din sămânță devine posibilă.

Compoziția-țel reprezintă asocierea și proporția speciilor din cadrul unui arboret care îmbină în modul cel mai favorabil exigențele biologice ale speciilor cu cerințele social-economice. Ea s-a stabilit în raport cu țelurile de gospodărire și condițiile ecologice din fiecare unitate amenajistică.

În arboretele exploatabile, compoziția-țel se realizează prin tăierile de regenerare prevăzute, urmate după caz de completări prin împăduriri artificiale (în suprafețele neregenerate) și apoi prin lucrări de întreținere și de îngrijire. În arboretele preexploatabile și în special la cele neexploatabile, compoziția actuală se va îmbunătăți prin tăierile de îngrijire prevăzute în amenajament.

Ameliorarea compoziției în scopul creșterii randamentului funcțional se va face prin:

- introducerea speciilor indigene valoroase pentru revenirea la tipul natural fundamental de pădure;

- introducerea în proporție mai mare a speciilor valoroase, fără a se renunța la speciile de amestec;

- introducerea speciilor rezistente în condiții grele de vegetație;

- promovarea, prin tăieri de îngrijire, a speciilor valoroase în arboretele tinere.

Tratamentul, ca ansamblu de măsuri silviculturale aplicate pe întreaga durată de existență a arboretului în scopul realizării unei structuri corespunzătoare a acestuia, presupune:

- realizarea unor compoziții optime, prin obținerea de regenerări naturale în proporție cât mai mare și completarea lor doar în golurile neregenerate;

- aplicarea tăierilor localizate, cu o perioadă medie de regenerare, pentru realizarea de structuri relativ pluriene sau relativ echiene;

- aplicarea sistematică a tuturor lucrărilor de îngrijire a arboretelor.

Alegerea tratamentelor s-a făcut conform normelor în vigoare, avându-se în vedere formațiile forestiere, tipurile de categorii funcționale, starea actuală a structurii și productivității arboretelor și dinamica procesului de regenerare.

În arboretele luate în studiu, tratamentul adecvat speciilor naturale de bază (fag) este cel al tăierilor progresive cu perioada medie de regenerare 15-25 de ani.

Organele silvice au obligația de a corela tăierile de regenerare cu perioadele de fructificație a speciilor principale, astfel încât șansele instalării semințișurilor naturale să fie cât mai mari, iar suprafețele de împădurit să se reducă la minimum.

Exploatabilitatea definește structura arboretelor sub raport dimensional și se exprimă prin vârsta exploatabilității. Ea s-a stabilit numai pentru arboretele la care s-a reglementat procesul de producție, în funcție de specii, productivitate, condițiile de regenerare și zonarea funcțională.

**Arboretele incluse în S.U.P. „E” – Rezervații pentru ocrotirea integrală a naturii, potrivit legii (tipul funcțional I) – sunt excluse de la orice fel de lucrări silviculturale.**

Pentru arboretele cu funcții speciale și exclusive de protecție (tipul funcțional II), excluse de la reglementarea procesului de producție, nu s-au stabilit vârste ale exploatabilității, ele urmând să fie supuse regimului de conservare deosebită.

Pentru arboretele cu rol de protecție și producție (din tipul funcțional III și IV), exploatabilitatea adoptată este cea de protecție pentru funcții multiple.

Pe baza vârstei exploatabilității medii se adoptă ciclul pentru SU.P. „A” codru regulat - sortimente obișnuite (tipul funcțional VI).

Reprezentant titular

Asociația „Ceata locuitorilor din satele Mărășești-Stănești”

Președinte

**Lazăr Nicolae**